
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis izskatīja strīdu starp patērētāju un sabiedrību saistībā ar pneimo piekares spilvena kvalitāti un garantijas saistību izpildi.

No lietas materiāliem izriet, ka patērētājs 2024. gada 30. janvārī iegādājās pneimo piekares spilvenu par 171,34 EUR. Pēc neilgas lietošanas prece sabojājās un patērētājs nodeva to sabiedrībai garantijas remontam. Patērētājs norāda, ka preci nodevis 2024. gada 17. februārī, pamatojoties uz saraksti ar vecākiem. Patērētājs norāda, ka sabiedrība ilgstoši nav sniegusi nekādu atbildi un prece nav atdota atpakaļ, lai gan garantijas pieteikumā viņš bija atzīmējis, ka vēlas preci saņemt atpakaļ, ja garantija tiek atteikta. Patērētājs norāda, ka nav saņēmis nekādu informāciju sabiedrības Gulbenes filiālē, kā tas norādīts sabiedrības skaidrojumā PTAC. Patērētājs norāda, ka pats ir uzstādījis pneimo piekares spilvenu, jo ir mācījies par automehāniķi, un, ka preces iepakojumā nav bijusi uzstādīšanas instrukcija. Patērētājs norāda, ka pēc uzstādīšanas iedarbinājis transportlīdzekli, lai balons piepūstos, pārbaudījis hermētiskumu un tikai pēc tam nolaidis transportlīdzekli no domkrata. Patērētājs lūdz Komisiju pieņemt lēmumu par samaksātās naudas summas 171,34 EUR atmaksu, jo prece vairs nav nepieciešama un sabiedrība nav nodrošinājusi atbildi saprātīgā termiņā.

Sabiedrība lietā ir sniegusi skaidrojumu, ka prece tika atgriezta ar reklamācijas pieteikumu, kurā norādīts, ka prece “uzsprāga”. Sabiedrība norāda, ka reklamācija izskatīta atbilstoši tās iekšējai kārtībai un prece nosūtīta tehniskajai pārbaudei. Sabiedrība norāda, ka tehniskajā pārbaudē konstatēts mehānisks bojājums, kas nav saistīts ar ražošanas defektu, bet radies montāžas brīdī, neievērojot ražotāja noteikto procedūru. Sabiedrība norāda, ka pēc gaisa spilvena nomaiņas transportlīdzekli nedrīkst maksimāli pacelt un nolaist bez domkrata atbalsta, vispirms tas jānolaiž līdz normālas ekspluatācijas līmenim un tikai pēc tam jāiedarbina dzinējs un jāpiepūš spilvens. Sabiedrība norāda, ka, pamatojoties uz tehniskās pārbaudes secinājumiem, tā atteikusi patērētājam rezerves daļas kompensāciju, jo bojājums kvalificējams kā mehānisks bojājums, kas radies nepareizas uzstādīšanas rezultātā. Sabiedrība norāda, ka par pieņemto lēmumu patērētājs ticis informēts mutiski sabiedrības filiālē Gulbenē.

Komisija, izvērtējot lietā esošos apstākļus, secina, ka lietā pastāv pretrunas par to, vai patērētājs ir saņēmis sabiedrības lēmumu par reklamācijas izskatīšanu, kā arī par to, vai preces uzstādīšanas instrukcija ir tikusi nodota patērētājam. No PTAC vēstules izriet, ka sabiedrībai tika lūgts iesniegt pierādījumus tam, ka patērētājs kopā ar preci saņēmis uzstādīšanas instrukciju, taču lietas materiālos šādi pierādījumi nav iesniegti. Patērētājs norāda, ka instrukcija iepakojumā nav bijusi. Komisija konstatē, ka sabiedrības norādītā tehniskās pārbaudes informācija attiecas uz uzstādīšanas procedūru, kuras ievērošana ir iespējama tikai tad, ja patērētājs ir saņēmis atbilstošu instrukciju. Komisija konstatē, ka lietā nav iesniegti pierādījumi par instrukcijas izsniegšanu patērētājam.

Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Savukārt, atbilstoši PTAL 14. panta (1) daļas 3.punktam, prece uzskatāma par atbilstošu līguma noteikumiem, ja tā ir piegādāta ar visiem norādītajiem piederumiem un lietošanas pamācībām, tai skaitā par uzstādīšanu. Tāpat PTAL 28.panta (7) daļa nosaka, ka prece uzskatāma par neatbilstošu līguma noteikumiem, ja preces nepareiza vai nekvalitatīva uzstādīšana ir kļuvusi par iemeslu preces neatbilstībai līguma noteikumiem, bet preci uzstādījis patērētājs saskaņā ar nepareizu (neprecīzu) vai valsts valodā netulkotu lietošanas pamācību.

No minētā izriet, ka sabiedrībai bija pienākums izsniegt preces uzstādīšanas instrukciju, kas ir būtiska, lai patērētājs varētu ievērot ražotāja noteikto uzstādīšanas procedūru. Lietas materiālos nav pierādījumu, ka sabiedrība būtu izpildījusi šo pienākumu, kas arī ir pamats atzīt, ka iegādātā prece uzskatāma par neatbilstošu līguma noteikumiem un pie konkrētajiem apstākļiem ir pamats apmierināt patērētāja prasību par naudas atmaksu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
apmierināt patērētāja prasību. 

Sabiedrībai atmaksāt patērētājam par preci samaksāto naudas summu 171,34 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

